གཞིས་ལུས་བོད་མིར་མཚོན་ན་དུས་རྟག་ཏུ་འཇིགས་སྣང་དང་དངངས་སྐྲག་འོག་གནས་དགོས།རྒྱ་ནག་གཞུང་གིས་ལོ་ངོ་བདུན་ཅུའི་རིང་བོད་མི་རིགས་ཀྱི་ངོ་བོ་རྩ་མེད་བཟོ་ཐབས་དང་།བོད་མིའི་སྙིང་སྟོབས་རྩ་མེད་བཟོ་ཆེད་ཐབས་ཤེས་ཡོད་དགུ་རྩལ་སྐྲུག་བྱས་ཀྱང་ལམ་ལྷོངས་བྱུང་མེད།ཁོ་པ་ཚོས་འཆམ་མཐུན་དང་བརྟན་ལྷིང་ཤོད་བཞིན་ཡོད།དོན་དམ་འཆམ་མཐུན་དང་བརྟན་ལྷིང་ཞིག་ཡོང་དགོས་ན་ཡིད་ཆེས་སླེབས་པ་ཞིག་ཐོག་ནས་ཡོང་ཐུབ་པ་ལས་འཇིགས་སྣང་དང་དྲག་གནོན་འོག་ནས་འཆམ་མཐུན་དང་བརྟན་ལྷིང་ཡོང་ཟེར་བ་ཡོང་ཤེས་ཐབས་མེད།ཅེས་བཀའ་སློབ་སྩལ་མཐར་བོད་མི་རྣམས་ནི་རིགས་གསུམ་མགོན་པོས་རྗེས་སུ་འཛིན་བཞིན་ཡོད་པ་དང་།ཕྱི་རྒྱལ་གནས་སྡོད་བོད་མི་ཚོས་རང་གི་ཕྲུ་གུར་བོད་སྐད་ངེས་པར་ཤེས་བཅུག་དགོས་པ་དང་།བོད་སྐད་ཤེས་པ་ཡིན་ན་རང་བཞིན་གྱིས་བོད་ཀྱི་རིག་གཞུང་ལ་ཞེན་ཁོག་སྐྱེ་ཐུབ་སྐོར་བཀའ་སློབ་སྩལ།